P6_TA(2007)0170

Răpirea jurnalistului Alan Johnston în Gaza

Rezoluţia Parlamentului European din 26 aprilie 2007 privind răpirea jurnalistului BBC Alan Johnston în Gaza

Parlamentul European,

- având în vedere articolul 115 alineatul (5) din Regulamentul său de procedură,

A. întrucât, la 12 martie 2007, jurnalistul BBC Alan Johnston a fost răpit sub ameninţare cu arma, în timp ce se întorcea acasă în oraşul Gaza, iar locul în care se află a rămas necunoscut,

B. întrucât domnul Johnston a rămas în Gaza în ultimii trei ani, în timpul unei perioade de violenţă acută, în special pentru a raporta lumii evenimentele din Gaza,

C. întrucât comunitatea media palestiniană, opinia publică şi toţi oamenii politici au condamnat răpirea şi cer eliberarea imediată a jurnalistului şi sfârşitul tuturor actelor de răpire, demonstrând cât de apreciată este activitatea lui de populaţia locală,

D. întrucât Preşedintele Autorităţii Naţionale Palestiniene Mahmoud Abbas a confirmat public că există dovezi credibile că domnul Johnston este în viaţă, că este deţinut în condiţii de siguranţă şi că există informaţii legate de gruparea care îl deţine,

E. întrucât nicio grupare nu a revendicat răpirea domnului.Johnston, care a fost condamnată de Preşedintele Abbas şi de toţi conducătorii mişcărilor palestiniene importante,

F. întrucât, potrivit Comitetului de protecţie a jurnaliştilor, organizaţiei Reporteri fără frontiere şi Federaţiei Internaţionale a Jurnaliştilor (FIJ), din august 2005, 15 jurnalişti străini au fost răpiţi în Fâşia Gaza şi mii de jurnalişti din întreaga lume se confruntă zilnic cu ameninţări de răpire, violenţă şi intimidare,

G. întrucât BBC are reputaţia justificată de a fi unul dintre posturile de televiziune importante din lume, care sprijină valori precum imparţialitatea, obiectivitatea şi corectitudinea în reportajele sale,

H. întrucât libertatea presei are o importanţă esenţială pentru democraţie şi respectarea drepturilor omului şi a libertăţilor fundamentale, având în vedere rolul său esenţial în garantarea liberei exprimări a opiniilor şi a ideilor şi în asigurarea participării efective a popoarelor în procesele democratice,

1. cere ca domnului Johnston să fie eliberat nevătămat, imediat şi necondiţionat, în siguranţă;

2. îşi exprimă susţinerea totală atât pentru familia domnului Johnston în aceste circumstanţe dificile, cât şi pentru colegii şi directorii de la BBC, care au desfăşurat o campanie neobosită pentru a obţine susţinere din partea opiniei publice şi a oamenilor politici pentru eliberare;

3. aduce un omagiu activităţii domnului Johnston de jurnalist integru, desfăşurate de-a lungul a şaisprezece ani în cadrul BBC, în special pentru munca sa din ultimii trei ani din Gaza, unde a fost singurul jurnalist străin permanent al unei organizaţii media majore;

4. îşi exprimă solidaritatea cu FIJ şi cu sindicatele membre, inclusiv Sindicatul Jurnaliştilor din Palestina, în eforturile depuse pentru a obţine eliberarea domnului Johnston şi în campania pentru un nou angajament global de a pune capăt ameninţărilor la adresa jurnalismului independent; în acest sens, reaminteşte apelul adresat de către FIJ liderilor Autorităţii Palestiniene la 19 aprilie 2007, însoţit de semnăturile a 197 deputaţi în Parlamentul European;

5. cere Autorităţii Naţionale Palestiniene să-şi intensifice eforturile pentru a obţine eliberarea rapidă a domnului Johnston, să garanteze faptul că jurnaliştii din Gaza pot să-şi îndeplinească sarcinile fără a fi ameninţaţi cu răpiri şi hărţuiri şi să garanteze că toate atacurile îndreptate împotriva jurnaliştilor şi a altor civili sunt investigate în detaliu, iar persoanele responsabile sunt aduse în faţa justiţiei;

6. solicită Biroului de asistenţă tehnică al Comisiei Europene pentru Cisiordania şi Gaza, reprezentanţelor diplomatice ale statelor membre ale UE, precum şi Înaltului Reprezentant pentru Politica Externă şi de Securitate Comună (PESC) să-şi consolideze şi să-şi coordoneze eforturile pentru a obţine eliberarea domnului Johnston şi să susţină eforturile Autorităţii Naţionale Palestiniene în acest sens

7. condamnă acest act şi toate celelalte acte de violenţă şi intimidare împotriva exercitării libere a profesiei de jurnalist şi a libertăţii de exprimare; subliniază faptul că siguranţa jurnaliştilor trebuie tratată ca o prioritate de către toţi cei care luptă pentru o societate deschisă şi democratică şi progresului spre pace în întreaga lume, în conformitate cu rezoluţia S/RES/1738 (2006), aprobată în unanimitate de Consiliul de Securitate al Organizaţiei Naţiunilor Unite la 23 decembrie 2006;

8. încredinţează Preşedintelui sarcina de a transmite prezenta rezoluţie Consiliului, Comisiei, Înaltului Reprezentant pentru PESC, guvernelor şi parlamentelor statelor membre, Preşedintelui Autorităţii Naţionale Palestiniene, Consiliului Legislativ Palestinian şi Secretarului General al ONU.

--------------------------------------------------